## Pravilnik o obilježavanju brašna evidencijskim markicama

### NN 90/2004 (2.7.2004.), Pravilnik o obilježavanju brašna evidencijskim markicama

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

1689

Na
temelju članka 4. stavak 4. i članka 6. stavak 2. i 3. Zakona o posebnim
uvjetima za stavljanje brašna na tržište («Narodne novine», broj 48/04)
ministar poljoprivrede, šumarstva i vodnoga gospodarstva donosi

## Pravilnik

### o obiljeŽavanju braŠna evidencijskim markicama

Članak
1.

(1)
Ovim Pravilnikom uređuje se način obilježavanja brašna, oblik i sadržaj
evidencijske markice, naknada troškova izrade, način njihova izdavanja, te vođenje
evidencija o izdanim i iskorištenim markicama.

(2)
Evidencijskim markicama neće se obilježavati prekrupe i krupice od pšenice,
kukuruza i raži, te namjenske smjese u pakovinama pojedinačne mase do jednog
kilograma.

Članak
2.

(1)
Obveznik obilježavanja pakovina brašna evidencijskim markiama (u daljnjem
tekstu: obveznik) dužan je evidencijsku markicu zalijepiti na mjesto otvaranja
ambalaže, odnosno na vidno mjesto na pakovini.

(2) Evidencijskim
markicama obilježavaju se sve pojedi­na­č­ne pakovine brašna.

(3)
Evidencijske markice za pakovine od 1, 2, 5, 10, 25, 40, 45 i 50 kilograma sadrže
oznaku mase.

(4) Kad
je zbirno pakiranje pakovina od 1, 2 i 5 kilograma u neprozirnoj foliji ili
papirnoj ambalaži potrebno ga je obilježiti posebnom evidencijskom markicom.

(5)
Svako odstupanje u masi pojedinačnog pakiranja od odredaba iz stavka 3. ovoga članka
zahtjeva posebnu narudžbu evidencijskih markica od strane obveznika.

Članak
3.

(1)
Obveznik koji brašno prevozi do potrošača u rinfuznom stanju (autocisterne ili
pneumatski transporteri) evidencijske markice mora nalijepiti na otpremni
dokument na prednjoj strani ili poleđini u količini koja je naznačena na
otpremnom dokumentu.

(2)
Evidencijske markice iz stavka 1. ovoga članka nose oznake mase: 10, 20, 50,
100, 200, 500, 1.000, 2.000, 5.000, 10.000 i 20.000 kilograma.

Članak
4.

(1)
Ministarstvo poljoprivrede, šumarstva i vodnoga gospodarstva ( u daljnjem
tekstu: Ministarstvo) povjerit će tiskanje evidencijskih markica, u skladu s
propisanim uvjetima o postupku nabave roba, usluga i ustupanja radova, pravnoj
ili fizičkoj osobi (u daljnjem tekstu: tiskari) koja jamči njihovu zaštitu i
sigurnost, uz prihvatljivu cijenu.

(2) Ministar će posebnim aktom ovlastiti osobe za vođenje
poslova evidencijskih markica za brašno.

(3)m Na temelju ugovora iz članka 5. ovoga Pravilnika
i naručenih količina evidencijskih markica Ministarstvo daje tiskari narudžbu
za tiskanje markica.

(4) Trošak tiskanja i preuzimanja evidencijskih
markica snosi obveznik.

(5)
Naknada za tiskanje evidencijskih markica plaća se tiskari unaprijed.

Članak
5.

Ugovorom
između Ministarstva i tiskare kojoj se povjerava tiskanje evidencijskih markica
odredit će se oblik, oznaka mase, stupanj zaštite i rokovi plaćanja.

Članak
6.

(1)
Obveznik je dužan Ministarstvu podnijeti zahtjev za evidencijske markice, koji
mora sadržavati podatke o količini i vrsti markica.

(2)
Zahtjev za izdavanje evidencijskih markica za brašno podnosi se na propisanom
obrascu (obrazac A1) najkasnije 30 dana prije isporuke markica.

(3)
Obveznik može naručiti evidencijske markice za obilježavanje brašna za predviđenu
potrebu proizvodnje od 30 do 180 dana. Evidencijske markice koje se ne utroše u
razdoblju za koje su naručene, vrijede do utroška.

(4) Ministarstvo
objedinjuje zaprimljene zahtjeve, i dostavlja ih tiskari.

(5)
Obrazac zahtjeva iz stavka 2. ovoga članka tiskan je uz ovaj Pravilnik i njegov
je sastavni dio.

Članak
7.

(1)
Ministarstvo preuzima evidencijske markice od tiskare, pohranjuje ih i čuva do
isporuke obvezniku.

(2) Preuzimanje evidencijskih markica od Ministarstva
obavit će odgovorna osoba obveznika ili njegov opunomoćenik.

 (3) Pri
preuzimanju evidencijskih markica obveznik je dužan Ministarstvu predati dokaz
da je platio naknadu iz članka 4. stavak 5. ovoga Pravilnika.

(4) Preuzimanje evidencijskih markica obje strane
potvrđuju potpisivanjem Potvrde o izdavanju evidencijskih markica (obrazac A2),
koja je tiskana uz ovaj Pravilnik i njegov je sastavni dio.

 (5) Obveznik
obilježavanja i Ministarstvo vode evidenciju o izdanim i iskorištenim
evidencijskim markicama, na obrascu evidencije o izdanim i iskorištenim
evidencijskim markicama (obrazac A3), koji je tiskan uz Pravilnik i njegov je
sastavni dio.

(6) Kad se količina izdanih evidencijskih markica
razlikuje od količine navedene u zahtjevu, Ministarstvo na potvrdi o izdavanju
evidencijskih markica unosi podatke o izdanim markicama što ovjerava svojim
potpisom.

(7) Obrazac iz stavka 5. ovog članka popunjava se za
razdoblje za koje je obveznik naručio evidencijske markice za obilježavanje brašna.

Članak
8.

(1 )
Koristiti se smiju samo neoštećene evidencijske markice.

(2) Oštećene
evidencijske markice obveznik je dužan nalijepiti na poseban arak papira te uz
zapisnik predati Ministarstvu pri narednom preuzimanju markica.

(3)
Evidencijske markice koje stroj za pakiranje brašna uništi tako da se ne mogu
vratiti Ministarstvu obveznik popisuje po vrsti markice i evidencijskom broju,
te predaje zapisnik Ministarstvu.

(4)
Neiskorištene evidencijske markice u slučaju prestanka rada po bilo kojoj
osnovi obveznik je dužan uz zapisnik vratiti Ministarstvu.

(5)
Ministarstvo na temelju zapisnika o oštećenim, uništenim i vraćenim evidencijskim
markicama, vrši otpis markica svakih 6 mjeseci.

(6)
Povjerenstvo od 3 člana (2 predstavnika Ministarstva i 1 predstavnik tiskare)
zapisnički uništava otpisane, oštećene i vraćene markice.

(7) Za
oštećene, uništene i vraćene evidencijske markice ne vrši se povrat uplaćenih
sredstava.

(8)
Povjerenstvo iz stavka 6. ovoga članka imenuje Ministar.

Članak
9.

(1)
Obveznik je dužan za svaki mjesec voditi podatke o ukupno samljevenim količinama
pšenice, kukuruza, raži i proizvedenim količinama brašna posebno za vlastite, a
posebno za količine samljevene uslužno.

(2)
Uslužno samljevene količine evidentiraju se po vlasnicima.

(3)
Zamjenski poslovi brašna za pšenicu vlasnika u pologu (fizičke osobe)
evidentiraju se i vode kod obveznika po pojedinačnim vlasničkim karticama.

(4)
Obveznik je dužan podatke iz stavka 1., 2. i 3. ovoga članka dati na uvid i
dostaviti na zahtjev Ministarstvu ili drugom ovlaštenom tijelu.

Članak 10.

(1) Najmanja količina proizvedenog brašna od 100 kg pšenice
iznosi 72 kg brašna različitih tipova i namjena uključujući i krupicu.

(2) Najmanja količina brašna dobivenog od 100 kg raži
iznosi 70 kg brašna različitih tipova i namjena.

Članak 11.

(1) Pod uslužnom meljavom se podrazumjeva meljava pšenice,
kukuruza i raži u vlasništvu «treće» osobe, a obavlja se po njenom nalogu.

(2) Međusobni odnosi mlina i vlasnika pšenice,
kukuruza i raži (troškovi meljave, ambalaža i drugo) reguliraju se posebnim
ugovorom.

(3) Obveznik ne smije isporučiti brašno iz uslužne
meljave bez evidencijske markice.

Članak 12.

(1) Zamjenskim poslom u smislu ovog Pravilnika smatra
se kada fizička osoba ostavlja dio svoje pšenice, kukuruza i raži na čuvanje
vlasniku mlina ili silosa (polog) radi zamjene za određene količine brašna ili
drugih mlinarskih proizvoda za vlastite potrebe tijekom godine.

(2) Ostavljene količine pšenice, kukuruza i raži čuvaju
se do momenta kada vlasnik odluči da ih mijenja za brašno ili druge za kućanstvo
potrebne mlinarske proizvode.

(3) Obveznik koji prima pšenicu, kukuruz i raž na čuvanje
u zamjenski posao dužan je uredno voditi evidenciju po vlasnicima i isporučenim
količinama brašna ili drugih mlinarskih proizvoda.

(4) Međusobni odnosi obveznika i vlasnika pšenice,
kukuruza i raži u zamjenskim poslovima reguliraju se stalnim javnim oglasom na
oglasnoj ploči mlina ili skladišta brašna.

(5) Obveznik ne smije u zamjenskim poslovima isporučiti
brašno bez evidencijske markice.

Članak 13.

(1) Pravne ili fizičke osobe koje obavljaju uvoz brašna
obvezne su prije stavljanja brašna na tržište obilježiti ga evidencijskom
markicom.

(2) Brašno iz uvoza obilježava se evidencijskom
markicom sukladno ovom Pravilniku.

Članak 14.

Brašno bez evidencijske markice na pakovini zatečeno
na policama u maloprodaji može se prodavati 90 dana od dana stupanja na snagu ovoga
Pravilnika.

Članak
15.

Ovaj Pravilnik stupa na snagu danom objave u
»Narodnim novinama«.

Klasa:
011-02/04-01/43

Urbroj:
525-1-04-3

Zagreb,  29. lipnja 2004.

Ministar
**Petar Čobanković**, v. r.

![](dodatni/349556.gif)
![](dodatni/349557.gif)
![](dodatni/349558.gif)

Pravilnik, NN 90/2004-1689